ཨ་ཅག་རང་དབང་རང་འཐད་ཀྱི་སྒོ་ནས།ཕོ་གསར་ཞིག་གི་མནའ་མར་སོང་འདུག་ལ།དེ་ཡང་ནང་མི་སུ་ལ་ཡང་མ་ལབ་པར་གསང་སྟབས་ཀྱི་སྒོ་ནས་བྲོས་ནས་སོང་འདུག།དེ་ནི་སྐབས་དེར་དར་སོ་ཆེ་བའི་བུ་མོ་མནའ་མར་འགྲོ་ལུགས་རེད།གནའ་སྔ་མོ་ཡིན་ན།མག་པ་ཚང་གིས་བར་པ་ཞེས་མི་གཞན་ཞིག་མངགས་ནས།བུ་མོའི་ཕ་མ་ལ་བུ་མོ་དེ་སློང་དགོས་ཤིང་།ཕ་མས་མོས་མཐུན་བྱས་ཚེ།གཞི་ནས་ཉི་བཟང་སྐར་བཟང་ཞིག་ལ་བུ་མོ་དེ་ཉེ་འབྲེལ་སྐོར་ཞིག་གིས་བསྐྱལ་ནས་འགྲོ་བ་རེད།འོན་ཀྱང་།ངེད་ཚོའི་ཕ་ཡུལ་གྱི་རང་མོས་གཉེན་སྒྲིག་ནི་དེ་ལས་ལྡོག་སྟེ།ཐོག་མར་བུ་མོ་ཁུ་སིམ་མེར་བྲོས་འགྲོ་བ་དང་།དེ་རྗེས་གཞི་ནས་བར་པས་སློང་ཆང་འཁྱེར་ཡོང་ནས་སློང་ཁུལ་བྱེད་པ་སྟེ།གནའ་དེང་གཉིས་ཀའི་ཆ་ཡོད་པའི་གཉེན་སྒྲིག་བྱེད་ཚུལ་ཞིག་རེད།ངའི་ཨ་ཅག་མནའ་མར་སོང་ནས་ཟླ་བ་གཉིས་ལྷག་ཕྱིན་འདུག།ཨ་ཕ་རླུང་ལངས་ནས་ཟླ་གཉིས་ཕྱིན་པ་ཡང་བཤད་ག་ལ་དགོས།དེས་ན།ཨ་ཕས་ག་རེ་བྱས་ནས་མོས་མཐུན་བྱེད་ཀྱི་ཡོད་པ་མ་རེད་ཅེ་ན།དེའི་ལན་ནི་ཐུང་ཐུང་ཞིག་རེད།ཁོ་ཚང་གི་རུས་མི་གཙང་།ཚིག་ཐུང་ཐུང་འདི་ནི་དྲི་བའི་ལན་ཆ་ཚང་རེད།རུས་མི་གཙང་ཞེས་པ་ནི།བསེ་དྲི་ཁ་བའི་དོན་རེད།དོན་ངོ་མར་ངའི་ཨ་ཅག་མནའ་མར་འགྲོ་ས་དེ་བ་ཚང་ལ་དྲི་མ་སྣ་ལ་གཟན་པ་དེ་འདྲ་མེད་པ་རེད་ཟེར།འོན་ཀྱང་།རུས་མི་གཙང་བའི་བཤད་རྒྱུན་ཞིག་ཡོད་པས།ཨ་ཅག་གི་ཕྱོགས་བཟུང་ནས་ཨ་ཕར་ཁ་ཏ་བསླབ་བྱ་རྒྱག་མཁན་མེད་པ་འདྲ།ཉེ་འབྲེལ་ཚང་མ་ཨ་ཕའི་ཕྱོགས་སུ་ལང་ཡོད་པ་རེད།